b'\n_START_ARTICLE_\nDra\xc5\xbego\xc5\xa1ka bitka\n_START_SECTION_\nObrambni boj v Dra\xc5\xbego\xc5\xa1ah in zadu\xc5\xa1itev gorenjske vstaje\n_START_PARAGRAPH_\nCankarjev bataljon, v katerega so prihajali novinci z vsega uporni\xc5\xa1kega obmo\xc4\x8dja, je po vdoru v Poljane 19. decembra zaprl Poljansko dolino, da bi osamil sovra\xc5\xbenikove posadke zahodno in ju\xc5\xbeno do Poljan, zlasti policijsko \xc4\x8deto v Lu\xc4\x8danih in ker je 24. decembra izvedel, da nameravajo Nemci izgnati ve\xc4\x8d ljudi s Hotavelj pri Poljanah. Naslednji dan (25. december), pa je okupator za\xc4\x8del ofenzivno akcijo. Za\xc4\x8deli so se boji pri Poljanah in \xc4\x8crnem vrhu. Sovra\xc5\xbeniku je uspelo z oklepnimi avtomobili vdreti v Poljane, njegova \xc4\x8deta, ki je kot okrepitev pri\xc5\xa1la iz \xc5\xa0kofje Loke, pa je padla v zasedo in imela 35 mrtvih in 43 ranjenih._NEWLINE_\xc5\xa0e ves dan 25. decembra je Cankarjev bataljon ob pogostih spopadih okoli Poljan prepre\xc4\x8deval sovra\xc5\xbenikovo vdiranje z dominantnih polo\xc5\xbeajev nad cesto med Logom in Poljanami. Nekaj dni prej, 21. decembra, pa je majhna skupina partizanov, preoble\xc4\x8denih v zaplenjene nem\xc5\xa1ke uniforme, z zvija\xc4\x8do vdrla v \xc5\xa1kofjelo\xc5\xa1ke zapore in osvobodila nekaj zapornikov.\n_START_SECTION_\nNemci pripravljajo obro\xc4\x8d\n_START_PARAGRAPH_\nKo je nem\xc5\xa1ki voja\xc5\xa1ki \xc5\xa1tab \xc2\xbbJug\xc2\xab, ki so ga 25. decembra 1941 premestili na Gorenjsko, spoznal, da so gorenjski partizani aktivni le ju\xc5\xbeno od Poljanske Sore, so pripravili \xc5\xa1ir\xc5\xa1o akcijo na tem obmo\xc4\x8dju. Sovra\xc5\xbenik je prodrl v Poljane in 26. decembra postavil zaporo ob cesti \xc5\xa0kofja Loka \xe2\x80\x93 Gorenja vas \xe2\x80\x93 Lu\xc4\x8dine in ob nem\xc5\xa1ko \xe2\x80\x93 italijanski razmejitveni \xc4\x8drti. Italijanski 11. armadni korpus je v soglasju s tem na\xc4\x8drtom okrepil svoje enote vzdol\xc5\xbe meje in nem\xc5\xa1ki motorizirani policijski \xc4\x8deti dovolil, da iz \xc5\xa0t. Vida pri Ljubljani, \xc4\x8dez njegovo zasedbeno ozemlje, prek Dobrove in Polhovega Gradca obide obkoljeno obmo\xc4\x8dje. Ta \xc4\x8deta je imela nalogo prodreti od Polhovega Gradca na greben Kopa\xc4\x8dev vrh \xe2\x80\x93 Pasja ravan hkrati s policijsko \xc4\x8deto, ki naj bi napadla iz Lu\xc4\x8din proti severovzhodu, to je proti \xc4\x8crnemu vrhu in Pasji ravni. _NEWLINE_Katere enote so bile pritegnjene v zaporo in za napad, ni znano, vendar ka\xc5\xbee, da so uporabili skoraj vse razpolo\xc5\xbeljive enote, 44., 93., ter 181. rezervni in 325. policijski bataljon, 322. bataljon de\xc5\xbeelnih strelcev in SS pehotni nadomestni bataljon \xc2\xbbWestland\xc2\xab, to je, skupaj z lokalnimi silami okoli 4000 mo\xc5\xbe.\n_START_SECTION_\nBoji nad grebenom Kopa\xc4\x8dev vrh \xe2\x80\x93 Pasja ravan\n_START_PARAGRAPH_\nCankarjev bataljon se je v no\xc4\x8di iz 26. na 27. december razporedil za obrambo na Pasji ravni ter na Bukovem, Kovskem in Valterskem vrhu, sovra\xc5\xbenikove \xc4\x8dete pa so zjutraj za\xc4\x8dele \xc4\x8desati \xc5\xa1iroko obkoljeno obmo\xc4\x8dje od razmejitvene \xc4\x8drte proti zasedam v Poljanski dolini. Okoli 13. ure 27. decembra, potem ko so dosegle greben Kopa\xc4\x8dev vrh \xe2\x80\x93 Pasja ravan, so naletele na obrambo bataljona. Bataljon je na Pasji ravni najprej presenetil kolono iz 93. rezervnega policijskega bataljona, preden se je razvila v bojno formacijo. Padlo je 13 policistov. Boj se je potem nadaljeval v no\xc4\x8d. Sovra\xc5\xbenik je pritiskal proti Bukovemu vrhu, proti ve\xc4\x8deru pa zlasti na Valterski vrh, kjer je posku\xc5\xa1al bataljon obkoliti. Padli so \xc5\xa1tirje partizani, sedem pa je bilo ranjenih.\n_START_SECTION_\nUmik partizanov proti Jelovici\n_START_PARAGRAPH_\nKer je \xc5\xa1tab Cankarjev Cankarjevega bataljona presodil, da bi naslednjega dne ne bilo pametno nadaljevati obrambe na istih polo\xc5\xbeajih, se je ob pomo\xc4\x8di vodnikov \xe2\x80\x93 doma\xc4\x8dinov pomo\xc4\x8di bataljon brez izgub umaknil proti \xc5\xa0kofji Loki, v smeri, ki jo je sovra\xc5\xbenik slabo zasedel. Pri vasi Zminec, 3\xc2\xa0km jugozahodno od \xc5\xa0kofje Loke, so pre\xc4\x8dkali Soro in 28. decembra pri\xc5\xa1li na Sv. Mohor, ob vzno\xc5\xbeju Jelovice. Sovra\xc5\xbenikove enote, ki so v dotedanjih bojih imele 104 padlih in ranjenih, so istega dne nadaljevale s \xc4\x8di\xc5\xa1\xc4\x8denjem ozemlja, s katerega se je bataljon pono\xc4\x8di umaknil.\n_START_SECTION_\nIzgube in reorganizacija Cankarjevega bataljona\n_START_PARAGRAPH_\nDel komaj mobiliziranih novincev v bataljon in tudi del prebivalstva ni vzdr\xc5\xbeal pritiska sovra\xc5\xbenikove protiakcije. Ve\xc4\x8dinsko prepri\xc4\x8danje, da bo vojna hitro kon\xc4\x8dana, ker so Nemci do\xc5\xbeiveli poraz pred Moskvo, je splahnelo. Potrebno je tudi upo\xc5\xa1tevati, da so bili mnogi borci brez ustrezne opreme in oboro\xc5\xbeitve ter slabo izurjeni. \xc5\xbde med boji nad Poljansko dolino, \xc5\xa1e bolj pa v no\xc4\x8di na 28. december, so za\xc4\x8deli posamezni borci in skupine odhajati na svoje domove, zlasti tisti iz zgornje Poljanske doline._NEWLINE_Na Sv. Mohorju, kamor je pri\xc5\xa1lo le \xc5\xa1e nekaj nad dvesto borcev, jih je \xc5\xa1tab znova razdelil v dve \xc4\x8deti in jim pojasnil polo\xc5\xbeaj. Povedano jim je bilo tudi, da vse tiste, ki se ne \xc4\x8dutijo sposobne, da bi mogli vzdr\xc5\xbeati nadaljnje boje in hudo zimo, odvezujejo prisege, ki so jo dali ob vstopu v bataljon._NEWLINE_Iz tabora pri Sv. Mohorju so 31. decembra 1941 poslali skupino 12 borcev, naj jugovzhodno od Spodnje Bistrice pri Kranju, minira most \xc4\x8dez Savo, drugo pa, naj iz Zgornje Dobrave prinese hrano. Miniranje mostu ni uspelo zaradi mokrega razstreliva in diverzanti so se umaknili v Dra\xc5\xbego\xc5\xa1e, kamor se je vrnila tudi enota s hrano in glavnina bataljona.\n_START_SECTION_\nNastanitev v Dra\xc5\xbego\xc5\xa1ah in nastanek Dra\xc5\xbego\xc5\xa1ke republike\n_START_PARAGRAPH_\nBataljonski \xc5\xa1tab se je s 1. \xc4\x8deto nastanil Na pe\xc4\x8deh, v sokolskem domu in po hi\xc5\xa1ah, 2. \xc4\x8deto pa je v naselju Pri cerkvi razporedil v posvetnem domu in \xc5\xa1oli. V zaselek Jelen\xc5\xa1\xc4\x8de, na levem krilu je postavil vod 2. \xc4\x8dete, ki ga je neposredno podredil sebi. _NEWLINE_Nekaj dni po prihodu v vas so oblikovali bataljonsko rezervo 20 borcev z dvema strojnicama. Vzpostavili so zveze z organizacijami OF v \xc5\xbdeleznikih, \xc5\xa0kofji Loki, Kropi, Kranju in s pokrajinskim komitejem KPS za Gorenjsko, ki je takrat deloval v Kranju. Vsaka \xc4\x8deta in samostojni vod v Jelen\xc5\xa1\xc4\x8dah so imeli svojo kuhinjo. Postavili so stalna stra\xc5\xbearska mesta in zavarovalne zasede proti Sel\xc5\xa1ki dolini in na severu proti Jamniku._NEWLINE_Bataljon je izkoristil \xc4\x8das nastanitve za voja\xc5\xa1ko in politi\xc4\x8dno vzgojo ter za politi\xc4\x8dno delovanje med prebivalstvom. 1. in 4. januarja so priredili zborovanji v sokolskem domu. Naslednji dan je patrulja, ki je bila poslana po strelivo, pregnala stra\xc5\xbeo nem\xc5\xa1ke 1. \xc4\x8dete 510. bataljona de\xc5\xbeelnih strelcev na mostu \xc4\x8dez Savo pri naselju Na pe\xc4\x8deh, zahodno od Radovljice in ranila tri vojake.\n_START_SECTION_\nNem\xc5\xa1ki odgovor na dogodke v Dra\xc5\xbego\xc5\xa1ah\n_START_PARAGRAPH_\nOkupacijske sile so spoznale, da \xc5\xbeeli gorenjsko osvobodilno gibanje z zasedbo Dra\xc5\xbego\xc5\xa1 pokazati svojo mo\xc4\x8d. Tako je mala osvobojena vas na robu Jelovice, sredi Gorenjske, za katero se je govorilo, da bo kmalu postala del Nem\xc4\x8dije, postala silno pomembna za presti\xc5\xbe nem\xc5\xa1ke mo\xc4\x8di. Uni\xc4\x8denje Cankarjevega bataljona bi Nemcem mo\xc4\x8dno pomagalo pomiriti Gorenjsko, uspe\xc5\xa1na partizanska obramba Dra\xc5\xbego\xc5\xa1 pa bi pomenila utrditev in okrepitev osvobodilnega gibanja._NEWLINE_Nemci so s pomo\xc4\x8djo vohunov izvedeli kak\xc5\xa1na je mo\xc4\x8d partizanov in so ra\xc4\x8dunali s tem, da bo Cankarjev bataljon zaradi hude zime in visoke sne\xc5\xbene odeje in te\xc5\xbeavnega terena Jelovice, boj sprejel. Nem\xc5\xa1ki akcijski \xc5\xa1tab \xc2\xbbJugovzhod\xc2\xab\xc2\xa0je dobil nalogo uni\xc4\x8diti partizane. Pred napadom so imeli Nemci na razpolago 44. rezervni policijski bataljon iz Radovljice, 325. policijski bataljon iz Stra\xc5\xbei\xc5\xa1\xc4\x8da pri Kranju in policijski smu\xc4\x8darski oddelek z Bleda, med tem ko je bil 10. rezervni policijski bataljon \xc5\xa1ele na poti na Gorenjsko. Tem enotam je treba dodati \xc5\xa1e enote za zvezo._NEWLINE_Nem\xc5\xa1ki voja\xc5\xa1ki \xc5\xa1tab \xc2\xbbJug\xc2\xab\xc2\xa0je dal na razpolago nekaj svojih enot; 499. pehotni nadomestni bataljon iz \xc5\xa0kofje Loke in 48. bataljon tankovskih lovcev iz Celja, ki je imel tudi protitankovske topove. Kot varovanje in strate\xc5\xa1ko rezervo naj bi Nemci imeli v pripravljenosti tudi 322., 857., in 510., bataljon de\xc5\xbeelnih strelcev ter SS nadomestni bataljon \xc2\xbbWestland\xc2\xab. _NEWLINE_Vsega skupaj so Nemci zbrali v operaciji \xc2\xbbGrosseinsatz\xc2\xab\xc2\xa0okoli 2500 mo\xc5\xbe in dosegli razmerje mo\xc4\x8di 14:1. Pri tem niso bile upo\xc5\xa1tevane enote, ki so jih zaradi \xc5\xa1ir\xc5\xa1ega varovanja in kontrole cest postavili okoli bojnega prostora.\n_START_SECTION_\nZa\xc4\x8detni nem\xc5\xa1ki manevri in boji na vzhodnem delu boji\xc5\xa1\xc4\x8da\n_START_PARAGRAPH_\n\xc5\xa0tab Cankarjevega bataljona je \xc5\xbee vse od 6. januarja prejemal poro\xc4\x8dila o nem\xc5\xa1kih premikih. Izdal je povelja o utrditvi polo\xc5\xbeajev in visoki stopnji pripravljenosti vseh enot. Prve enote so stra\xc5\xbearji bataljona opazili v Sel\xc5\xa1ki dolini pono\xc4\x8di na 9. januarja. Iz dolge kolone kamionov, ki se je pripeljala po cesti \xc5\xa0kofja Loka \xe2\x80\x93 \xc5\xbdelezniki, so se enote takoj izkrcale in razporedile. Okoli 4. zjutraj se je kilometer severno od Selc z nem\xc5\xa1ko izvidnico spopadla partizanska patrulja, ki je varovala to smer. Kasneje se je ve\xc4\x8d nem\xc5\xa1kih kolon pod za\xc5\xa1\xc4\x8dito mraka, megle in belih maskirnih ogrinjal za\xc4\x8delo pribli\xc5\xbeevati partizanskim polo\xc5\xbeajem. Najmo\xc4\x8dnej\xc5\xa1e nem\xc5\xa1ke sile so bile usmerjene na vzhodno krilo partizanskih polo\xc5\xbeajev. Ena kolona je krenila proti dolini Selnice. Prodirala je prek kote 609 in naselja Spodnje Laj\xc5\xa1e ter \xc4\x8dez osamelo kmetijo Jak\xc5\xa1 proti kapelici na koti 830 na sedlu med skalo Jelenco (kota 953) in Sv. Kri\xc5\xbeem na Slemenu. Partizanski samostojni vod je s polo\xc5\xbeajev ob kapelici na koti 830 in na pobo\xc4\x8dju pod skalo Je\xc4\x8denco uspe\xc5\xa1no odbijal nem\xc5\xa1ke napade. Ko se je vodu sredi dopoldneva \xc4\x8dez Laj\xc5\xa1e pribli\xc5\xbeala kolona policijskega smu\xc4\x8darskega oddelka, ki je prodirala proti kapelici in z delom svojih sil hotela obiti partizanske polo\xc5\xbeaje s severa, se je del voda premaknil vi\xc5\xa1je v pobo\xc4\x8dje, \xc5\xa1tab Cankarjevega bataljona pa je poslal v boj del rezervnega voda, da bi okrepil obrambo tega sedaj najbolj ogro\xc5\xbeenega dela boji\xc5\xa1\xc4\x8da. Nenadoma so se policisti na smu\xc4\x8deh zna\xc5\xa1li v navzkri\xc5\xbenem ognju samostojnega voda in rezerve bataljona in so se bili prisiljeni umakniti. Tudi naslednji nem\xc5\xa1ki napadi niso bili uspe\xc5\xa1ni.\n_START_SECTION_\nOsrednji in zahodni del boji\xc5\xa1\xc4\x8da\n_START_PARAGRAPH_\nPrvi napad na glavni del partizanskih polo\xc5\xbeajev Na pe\xc4\x8dinah 9. januarja se je za Nemce kon\xc4\x8dal neuspe\xc5\xa1no. Po tem ko so se njihove sprednje kolone v globokem snegu prebile borih 50 metrov do najbli\xc5\xbejih partizanskih polo\xc5\xbeajev, so borci odprli ogenj in prisilili Nemce k umiku. Med tem so Nemci zahodno od vasi Rudno postavili topove manj\xc5\xa1ega kalibra in z njihovim ognjem posku\xc5\xa1ali uni\xc4\x8diti partizanski odpor. Zaradi napa\xc4\x8dnih granat (prebojne) pa je bil u\xc4\x8dinek topni\xc5\xa1kega obstreljevanja majhen. Proti ve\xc4\x8deru so Nemci na grebenu, na pobo\xc4\x8djih Starega vrha (kota 848) razmestili te\xc5\xbeke strojnice. Z mrakom so se Nemci umaknili na izhodi\xc5\xa1\xc4\x8dne polo\xc5\xbeaje.\n_START_SECTION_\nNo\xc4\x8dni premiki in priprave\n_START_PARAGRAPH_\nZve\xc4\x8der 9. januarja je del mo\xc5\xa1tva Cankarjevega bataljona postavil zasede in stra\xc5\xbee. V no\xc4\x8di na 10. januar pa so se v obeh \xc4\x8detah sestali \xc4\x8dlani partije in SKOJ ter drugi borci in se pogovorili o minulih bojih. Komandirji so popravili polo\xc5\xbeaje strojnic in strelskih skupin, med tem je skupina prostovoljcev mimo Laj\xc5\xa1 od\xc5\xa1la po strelivo v skrivali\xc5\xa1\xc4\x8da pri Besnici. Nalogo je opravila, ne da bi Nemci kaj opazili. Nemci so pono\xc4\x8di, na smu\xc4\x8deh poskusili, z nenadnim napadom, vdreti v zaselek Pri cerkvi, vendar so bili odbiti._NEWLINE_\xc5\xa0tab Cankarjevega bataljona, ki je sklenil nadaljevati boje, je v zgodnjih jutranjih urah 10. januarja poslal desetino iz 2. \xc4\x8dete, ki je bila Pri cerkvi, v zasedo na Jelovico, da bi bataljonu zavarovali hrbet pred nem\xc5\xa1kimi oddelki, ki bi morda prodrli \xc4\x8dez planoto. _NEWLINE_Partizanski odpor dne 9. januarja je Nemce prisilil k okrepitvi svojih sil in ponovni preu\xc4\x8ditvi na\xc4\x8drtov. Med no\xc4\x8djo so pripeljali baterijo topov te\xc5\xbejega kalibra in nekaj oddelkov vojske. Na Slemenu so postavili topni\xc5\xa1ko opazovalnico in nekaj te\xc5\xbekih strojnic.\n_START_SECTION_\nBoji 10. januarja\n_START_PARAGRAPH_\nNa ta dan se je vreme poslab\xc5\xa1alo. Pri\xc4\x8delo je sne\xc5\xbeiti in pokrajino je obvladovala nizka obla\xc4\x8dnost. Ob 8. zjutraj so Nemci za\xc4\x8deli s topni\xc5\xa1ko pripravo, potem pa je nem\xc5\xa1ka pehota krenila v napad proti koti 830. Samostojni partizanski vod se je sedaj v celoti premaknil na skalo Jelenco in tam postavil tudi strojni\xc4\x8dno skupino. Za\xc4\x8del se je dvoboj med nem\xc5\xa1kimi strojnicami na Slemenu in partizanskimi na skali Jelenci. Partizani so uspe\xc5\xa1no zadr\xc5\xbeevali nem\xc5\xa1ko napredovanje. Tudi napad smu\xc4\x8darske kolone iz smeri Jamnika so partizani odbili._NEWLINE_Istega dneva so se neuspe\xc5\xa1no kon\xc4\x8dali tudi nem\xc5\xa1ki napadi na zaselek Na pe\xc4\x8deh, kljub temu da so se v kriti\xc4\x8dnih delih bojev \xc5\xbee pribli\xc5\xbeali prvim hi\xc5\xa1am._NEWLINE_Na zahodnem delu boji\xc5\xa1\xc4\x8da so Nemci zasedli nekaj senikov in se pribli\xc5\xbeali robu zaselka Pri cerkvi, vendar dlje niso uspeli. V boju so na strani partizanov sodelovali tudi doma\xc4\x8dini, posebno pri oskrbi borcev s strelivom in prvo pomo\xc4\x8djo. Ve\xc4\x8d \xc5\xa1kode kakor prej\xc5\xa1nji dan je naredilo nem\xc5\xa1ko topni\xc5\xa1tvo, saj je uporabljalo za\xc5\xbeigalne granate. Zagorelo je nekaj senikov in tri hi\xc5\xa1e. Kljub vsemu se je tudi ta dan za branitelje kon\xc4\x8dal uspe\xc5\xa1no.\n_START_SECTION_\nAkcije pono\xc4\x8di iz 10. na 11. januar\n_START_PARAGRAPH_\n\xc5\xa0tab Cankarjevega bataljona se je, kljub iz\xc4\x8drpanosti borcev, odlo\xc4\x8dil vztrajati na polo\xc5\xbeajih \xc5\xa1e naslednji dan. Poslali so novo skupino po skrite zaloge streliva in pa dve skupini po dvajset mo\xc5\xbe na Sleme z nalogo naj napadejo nem\xc5\xa1ko topni\xc5\xa1ko baterijo pri Rudnem. Zaradi velike aktivnosti Nemcev pa sta se obe enoti vrnili, ne da bi opravili nalogo.\n_START_SECTION_\nBoji 11. januarja\n_START_PARAGRAPH_\nTega dne so okoli 8.30, pod topni\xc5\xa1ko za\xc5\xa1\xc4\x8dito in mitralje\xc5\xa1kim ognjem policijske enote ponovno krenile v napad. Nemci so svoje mo\xc4\x8di skoncentrirali na medprostor med partizanskimi polo\xc5\xbeaji med Pod pe\xc4\x8djo in skalo Jelenco. Potem ko je z neposrednim zadetkom granate bilo uni\xc4\x8deno partizansko strojni\xc4\x8dno gnezdo pri skali Jelenci, je sovra\xc5\xbenikov 93. rezervni policijski bataljon uspel Pri cerkvi prodreti sredi dopoldneva do prvih hi\xc5\xa1. Z bo\xc4\x8dnim ognjem pa je bil odbit, prav tako tudi sovra\xc5\xbena skupina, ki je prodrla do poti med zaselkoma. 1. in 2. \xc4\x8deta sta jo s kri\xc5\xbenim ognjem prisilili k umiku. Odlo\xc4\x8dilni uspeh so nem\xc5\xa1ki policisti dosegli na levem krilu. V megli, ki je ob\xc4\x8dasno ovijala grape in gozdnata pobo\xc4\x8dja, so se prek hriba Sleme vrinili na polo\xc5\xbeaje med Jelen\xc5\xa1\xc4\x8dami in Na pe\xc4\x8deh. Samostojni Bi\xc4\x8dkov vod, ki mu je tudi pri\xc4\x8delo zmanjkovati streliva, je bil tako prisiljen umakniti se s polo\xc5\xbeaja skale Jelence in se umakniti proti Britmancem. Z novih polo\xc5\xbeajev je vod zadr\xc5\xbeeval nadaljnje prodiranje sovra\xc5\xbenika, ki je med tem zasedel Jelen\xc5\xa1\xc4\x8de. Med tem je 1. \xc4\x8deta Na pe\xc4\x8deh organizirala bo\xc4\x8dno za\xc5\xa1\xc4\x8dito na svoji levi strani. _NEWLINE_\xc5\xa0tab Cankarjevega bataljona je ugotovil, da je postala obramba bataljona spri\xc4\x8do oslabljenega levega krila nezaneslijva, hkrati pa presodil, da mora zaselek Na pe\xc4\x8deh obdr\xc5\xbeati za vsako ceno do no\xc4\x8di. V krepitev boka je poslal svojo rezervo, hkrati pa ukazal naj se do mraka organizira umik vseh borcev in prebivalcev proti Kali\xc5\xa1niku na Jelovici. Ves ta \xc4\x8das se je na celotnem boji\xc5\xa1\xc4\x8du bil trd boj, najbolj siloviti spopadi pa so potekali na vzhodnem robu Na pe\xc4\x8deh.\n_START_SECTION_\nUmik bataljona na Jelovico\n_START_PARAGRAPH_\nOb mraku se je bataljon za\xc4\x8del z delom prebivalstva umikati proti Jelovici. Pri tem je za prenos hrane in ranjencev uporabljal konje in sani, pogosto pa jih je bilo potrebno prena\xc5\xa1ati na rokah. Do 21. ure so polo\xc5\xbeaje zapustili. V poznih no\xc4\x8dnih urah je pod varstvom za\xc5\xa1\xc4\x8ditnice ves Cankarjev bataljon prispel na planino Kali\xc5\xa1nik, kjer so borci prvi\xc4\x8d po\xc4\x8divali. Zaradi odlo\xc4\x8dne obrambe na levem krilu si je bataljon izbojeval varen umik, v katerem ni imel \xc5\xbertev. _NEWLINE_Dva voda (Bi\xc4\x8dkov in Pe\xc4\x8dnikov, skupaj okoli 40 mo\xc5\xbe) sta se po bitki zatekla na Mo\xc5\xa1enjsko planino v drvarsko ko\xc4\x8do, kjer so jih po izdajstvu napadli Nemci (50 smu\xc4\x8darjev). Boj je trajal 13 ur, nakar so se partizani prebili iz obro\xc4\x8da po sne\xc5\xbenem rovu, ki so ga izkopali od ko\xc4\x8de do gozda. V hudem mrazu in visokem snegu je bilo mrtvih 12 in ranjenih 5 partizanov. Nekaj ranjencev je spri\xc4\x8do te\xc5\xbekih ran, bole\xc4\x8din in pomanjkanja medicinskih pripomo\xc4\x8dkov prosilo za milostni strel; soborci so jih tako re\xc5\xa1ili nadaljnjih muk._NEWLINE_Dra\xc5\xbego\xc5\xa1ka bitka je bila prva velika bitka med drugo svetovno vojno, ko so se partizani odkrito bojevali proti okupatorju. Zaradi premo\xc4\x8di napadalcev, pomanjkanja voja\xc5\xa1ke opreme, iz\xc4\x8drpanosti in brez lastne artilerijske podpore so se partizani morali umakniti. Bitka je razkrila, da so pre\xc5\xa1ibki za klasi\xc4\x8dno frontalno bojevanje, saj kot gverilci niso imeli tolik\xc5\xa1nih koli\xc4\x8din in vrst oro\xc5\xbeja (npr. artilerije in avtomatskega oro\xc5\xbeja), da bi lahko zaustavili sovra\xc5\xbenikove pritiske. \xc5\xa0ele po kapitulaciji Italije, ko so si materialno opomogli, so si upali spet odkrito spopasti s sovra\xc5\xbenikom.\n_START_SECTION_\nNem\xc5\xa1ke represalije nad doma\xc4\x8dini\n_START_PARAGRAPH_\nKo so 11. januarja Nemci pri\xc5\xa1li v vas, so v zaselku Jelen\xc5\xa1\xc4\x8de takoj zbrali in postrelili 20 doma\xc4\x8dinov vpri\xc4\x8do njihovih najbli\xc5\xbejih sorodnikov. Popoldne oziroma zve\xc4\x8der naslednjega dne so v zaselku \xc2\xbbNa pe\xc4\x8deh\xc2\xab\xc2\xa0postrelili \xc5\xa1e 21 Dra\xc5\xbego\xc5\xa1anov, samih mo\xc5\xa1kih razli\xc4\x8dnih starosti, od otrok do starcev. Med mrtvimi doma\xc4\x8dini pa so bile tudi \xc5\xbeenske. 81 va\xc5\xa1\xc4\x8danov so Nemci poslali v koncentracijska tabori\xc5\xa1\xc4\x8da, nekaj v pregnanstvo, ostali pa so se naselili pri sorodnikih. Vas so nem\xc5\xa1ki vojaki izropali, po\xc5\xbegali in na koncu popolnoma poru\xc5\xa1ili. Po vojni je bila obnovljena. Va\xc5\xa1\xc4\x8dani so se pred bojem sami odlo\xc4\x8dili partizane prijaviti Nemcem, da bi se izognili nem\xc5\xa1kim povra\xc4\x8dilnim ukrepom, kar so storili s predhodno privolitvijo bataljonskega poveljstva. Partizane so tudi prosili, naj vas zapustijo. Partizansko poveljstvo je ocenilo, da je kraj zelo primeren za obrambo in da bi bitka utegnila imeti velik politi\xc4\x8dni potencial.'